A BIZOTTSÁG 769/2006/EK RENDELETE
(2006. május 19.)
2006. május 23-tól a C cukorra vonatkozó kiviteli engedélykérelmek benyújtási lehetőségének felfüggesztéséről és a C cukorra alkalmazandó átmeneti intézkedések tekintetében a 493/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 44. cikkére,
mivel:
(1)
A többoldalú kereskedelmi tárgyalások uruguayi fordulója keretében megkötött mezőgazdasági megállapodás (2) a Szerződés 300. cikkének megfelelően mennyiségi határokat tartalmaz a közösségi támogatású kivitelek és azok értékének vonatkozásában. A Kereskedelmi Világszervezet (WTO) fellebbviteli testületének 2005. május 19-i végkövetkeztetései következményeként a C cukor kivitele e határok mértékében valósítható meg. A WTO keretében vállalt közösségi kötelezettségeknek való megfelelés elérése érdekében biztosított időszak 2006. május 22-én ér véget.
(2)
A cukorágazat piacának közös szervezéséről szóló, 2001. június 19-i 1260/2001/EK tanácsi rendelet (3) 13. cikkének (1) bekezdése előírja a következő évre át nem vitt cukor kivitelét. A 2006. július 1-jétől hatályos 318/2006/EK rendelet már nem tartalmazza e kötelezettséget a 2006/2007-es gazdasági év címén termelt kvótán felüli cukorra. Ugyanennek a rendeletnek a 44. cikke előírja egyrészt annak a lehetőségét, hogy átmeneti intézkedéseket foganatosítsanak, megkönnyítendő a 2005/2006-os gazdasági év során a piac áttérését a 2006/2007-es gazdasági évre, és előírja másrészt a szükséges eltérések alkalmazását annak érdekében, hogy a Közösség tiszteletben tarthassa a 2005/2006-os gazdasági év címén termelt C cukorra vonatkozó nemzetközi kötelezettségeket.
(3)
A 318/2006/EK rendelet 44. cikkének alkalmazásában a cukorágazat piacának közös szervezését érintő reform keretében átmeneti intézkedések megállapításáról, valamint az 1265/2001/EK és a 314/2002/EK rendelet módosításáról szóló, 2006. március 27-i 493/2006/EK bizottsági rendelet (4) 2. cikkének (1) bekezdése szerint 2006. július 1-jétől a 2005/2006-os gazdasági év nem átvihető és kvótán felüli cukorként nem exportálható C cukormennyisége a 318/2006/EK rendeletben említett, a 2006/2007-es gazdasági év címén termelt kvótán felüli cukornak tekintendő.
(4)
Az 1260/2001/EK rendelet 27. cikkének (14) bekezdése előírja, hogy a Szerződés 300. cikke alapján kötött megállapodásokból származó, volumenre vonatkozó korlátozások betartását az e megállapodásokban előírt referencia-időszakokra kiadott és a szóban forgó termékekre vonatkozó kiviteli engedélyek segítségével kell biztosítani.
(5)
Ennek következtében - tekintettel az Európai Közösség WTO-megállapodásokból származó kötelezettségeire - egyrészt a C cukorra vonatkozó kiviteli engedélykérelmek benyújtásának 2006. május 23-tól való felfüggesztésével el kell térni a C cukorra vonatkozó kiviteli kötelezettségtől, másrészt pedig a 2006. május 23. előtt kibocsátott kiviteli engedéllyel rendelkező nem exportált C cukorra a 493/2006/EK rendelet 2. cikkében előírt átmeneti rendszert kell alkalmazni.
(6)
A 2006/493/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
Az 1464/95/EK bizottsági rendeletnek (5) megfelelő, C cukorra vonatkozó kiviteli engedélykérelmek beadását 2006. május 23-tól felfüggesztik. A felfüggesztési időszak alatt kiviteli engedély iránti kérelmek benyújtása nem lehetséges.
A kibocsátott és 2006. május 22-ig fel nem használt kiviteli engedélyek az érvényesség ideje alatt visszaadhatók a kibocsátó hatóságnak. Ez esetben, eltérve az 1291/2000/EK bizottsági rendelet (6) 35. cikkétől, a biztosíték felszabadítására azonnal sor kerül.
2. cikk
A 493/2006/EK rendelet a következőképpen módosul:
1.
A 2. cikk (1) bekezdésének helyébe a következő szöveg lép:
„(1) Az e rendelet 1. cikkének megfelelően hozott, átvitelre vonatkozó döntések sérelme nélkül a 2005/2006-os gazdasági év 2006. május 23-a előtt kibocsátott kiviteli engedélyek szerinti C cukor mennyisége a 318/2006/EK rendelet 12. cikkében említett, a 2006/2007-es gazdasági év címén termelt kvótán felüli cukornak tekintendő.”
2.
A 13. cikk második albekezdése a következő mondattal egészül ki:
„A 2. cikket 2006. május 23-ától kell alkalmazni.”
3. cikk
E rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2006. május 23-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. május 19-én.